లాకీ ఫెర్గూసన్

లాచ్లాన్ హమ్మండ్ ఫెర్గూసన్ (జననం 1991 జూన్ 13) న్యూజిలాండ్ జాతీయ జట్టుకు ప్రాతినిధ్యం వహిస్తున్న న్యూజిలాండ్ క్రికెటరు. ఆక్లాండ్ తరపున ఫస్ట్-క్లాస్ క్రికెట్ ఆడుతున్నాడు. అతను 144 కిమీ/గం పైబడిన వేగంతో బౌలింగ్ చేయగలడు. అతని అత్యంత వేగం 157.3 కిమీ/గం. వేగవంతమైన పేస్‌కు, ప్రాణాంతక బౌన్సర్‌లకూ పేరుగాంచిన అతను, ప్రపంచంలోని అత్యంత వేగవంతమైన బౌలర్లలో ఒకడు.

దేశీయ, T20 ఫ్రాంచైజీ కెరీర్ 
2017 ఫిబ్రవరిలో, 2017 ఇండియన్ ప్రీమియర్ లీగ్ కోసం రైజింగ్ పూణే సూపర్‌జెయింట్స్ జట్టు అతన్ని కొనుగోలు చేసింది.  2018 డిసెంబరులో, 2019 ఇండియన్ ప్రీమియర్ లీగ్ కోసం ప్లేయర్ వేలంలో కోల్‌కతా నైట్ రైడర్స్ అతనిని కొనుగోలు చేసింది.   2019 నవంబరులో, 2019-20 ప్లంకెట్ షీల్డ్ సీజన్‌లో, ఫెర్గూసన్ తన 150వ ఫస్ట్-క్లాస్ వికెట్ తీసుకున్నాడు.  2021 మార్చిలో, ఇంగ్లండ్‌లో 2021 T20 బ్లాస్టు పోటీకి ముందు ఫెర్గూసన్ యార్క్‌షైర్ కౌంటీ క్రికెట్ క్లబ్‌కు సంతకం చేసాడు. 

2022 ఇండియన్ ప్రీమియర్ లీగ్ వేలంలో, ఫెర్గూసన్‌ను గుజరాత్ టైటాన్స్ కొనుగోలు చేసింది.

అంతర్జాతీయ కెరీర్ 
2016 నవంబరులో, అతను ఆస్ట్రేలియాతో జరిగే సిరీస్ కోసం న్యూజిలాండ్ యొక్క వన్డే ఇంటర్నేషనల్ (వన్‌డే) జట్టుకు ఎంపికయ్యాడు.  2016 డిసెంబరు 4న ఆస్ట్రేలియాపై న్యూజిలాండ్ తరపున తన వన్‌డే రంగప్రవేశం చేసాడు 

2017 జనవరి 3న అతను బంగ్లాదేశ్‌పై న్యూజిలాండ్ తరపున తన ట్వంటీ20 ఇంటర్నేషనల్ (T20I) రంగప్రవేశం చేసాడు.  మ్యాచ్‌లో అతను తన మొదటి రెండు బంతుల్లోనే రెండు వికెట్లు పడగొట్టాడు. అది సాధించిన రెండో ఆటగాడతడు. 

2017 నవంబరులో, వెస్టిండీస్‌తో జరిగిన సిరీస్ కోసం న్యూజిలాండ్ యొక్క టెస్టు జట్టులో అతన్ని చేర్చారు, కానీ అతను ఆడలేదు.  2018 మేలో, 2018–19 సీజన్‌కు కొత్త న్యూజిలాండ్ క్రికెట్ కాంట్రాక్ట్‌ను పొందిన ఇరవై మంది ఆటగాళ్లలో అతను ఒకడు. 

2019 ఏప్రిల్లో, అతను 2019 క్రికెట్ ప్రపంచ కప్ కోసం న్యూజిలాండ్ జట్టులో ఎంపికయ్యాడు.   2019 జూన్ 5న, బంగ్లాదేశ్‌తో జరిగిన మ్యాచ్‌లో, ఫెర్గూసన్ వన్‌డేలలో తన 50వ వికెట్‌ను తీసుకున్నాడు.  ప్రపంచ కప్ తర్వాత, అంతర్జాతీయ క్రికెట్ కౌన్సిల్ (ICC), ఫెర్గూసన్‌ను జట్టులో వర్ధమాన స్టార్‌గా పేర్కొంది.  అతను ICC చే టీమ్ ఆఫ్ ద టోర్నమెంట్‌లో ఎంపికయ్యాడు. 

2019 నవంబరులో, ఫెర్గూసన్ న్యూజిలాండ్ టెస్టు స్క్వాడ్‌లో ఇంగ్లాండ్‌తో వారి స్వదేశీ సిరీస్‌కు, ఆస్ట్రేలియా పర్యటనకూ ఎంపికయ్యాడు.  మొదటి టెస్టుకు ముందు, ఫోర్డ్ ట్రోఫీలో పాల్గొనేందుకు న్యూజిలాండ్ జట్టు నుండి ఫెర్గూసన్ విడుదలయ్యాడు.  అయితే, సిరీస్‌లోని రెండవ మ్యాచ్ కోసం అతన్ని న్యూజిలాండ్ టెస్టు జట్టులోకి తిరిగి తీసుకున్నారు.  2019 డిసెంబరు 12న ఆస్ట్రేలియాతో జరిగిన మ్యాచ్‌లో న్యూజిలాండ్ తరపున టెస్టు రంగప్రవేశం చేశాడు 

2020 నవంబరు 27న, వెస్టిండీస్‌తో జరిగిన మొదటి T20I లో, T20I క్రికెట్‌లో ఫెర్గూసన్ తన మొదటి ఐదు వికెట్ల ప్రదర్శనను సాధించాడు.  2021 ఆగస్టులో, ఫెర్గూసన్ 2021 ICC పురుషుల T20 ప్రపంచ కప్ కోసం న్యూజిలాండ్ జట్టులో ఎంపికయ్యాడు.  అయితే, పిక్క నొప్పి కారణంగా టోర్నమెంటు నుండి తప్పుకున్నాడు.

గౌరవాలు 

 ఇండియన్ ప్రీమియర్ లీగ్ ఛాంపియన్ 2022

మూలాలు 

జీవిస్తున్న ప్రజలు
1991 జననాలు
న్యూజీలాండ్ క్రికెట్ క్రీడాకారులు